Blog indító bejegyzés - Kísérletezős zenei blog
2017. október 03. - ubk
Csík Dániel vagyok.
Egy ideje foglalkoztatott a dolog, hogy indítsak egy blogot, vagy vlog csatornát, amely a zenék kísérletezős vonalával foglalkozik. Jómagam nem vagyok zeneileg képzett, autodidakta módon tanultam pár billentyűs tételt, zenéltem és DJ-ztem is laptopon (azért nem bakeliten, mert a legtöbb zene amit játszottam, csak mp3-ban jelent meg :) ), de olyan mély zenei műveltségem nincs. Egyszerűen csak szeretem, ha a zene magával ragad, de mutat valami formabontót is. Persze bizonyos határokon belül. A zaj féle experimental zenék már nekem is sok.
elsősorban IDM -et forgatok, de a fülem közelébe kerül az Ambient, PsyTrance, Glitch, s az egyre divatosabb SynthWave -is (ami nem is kísérletezős, inkább csak retro, de szerintem azokról is írok majd).
Ám ezeket megelőzve a nagy szintetizátor mágusok zenéjét szippantottam magamba. Mint pl Vangelis, az örök kedvenc. Aki a hetvenes években olyan albumokat rakott le az asztalra, amitől csak pislogunk (Albedo 0.39, Spiral, China, stb). Sőt, a Beaubourg-gel olyan vizekre evezett, ahová már nem is akarnám követni, az már túlzás :)
De ott voltak a többiek is, Jean Michel Jarre, Tangerine Dream, Koto, Kraftwerk. Majd ezek után az egyre modernebb zenék jöttek, amik még több ösvényt kezdtek feltárni a zene világában, mint amilyen az angol Autechre, aminek zenéi annyira változatosak, jó és rossz értelemben egyaránt (mert a Gantz Graf után valami megtört), hogy megemészthetetlen, kiköphetetlen, de figyelmen kívül sem hagyható. Egy rossz házasság az Ae, amit nem lehet elhagyni, de nem is biztos, hogy egy buliban ezt mutatnád be. Én se evvel fogom kezdeni ;)
16 évesen, amikor kortársaim vagy Linkin Parkot hallgattak, vagy Sterbit, ne adj Isten mulatóst, én a Kraftwerk zenéjében találtam meg a "lázadást". De nem lázadtam, csak magával ragadott a minimalista precizitás (a hetvenes évekbeli albumokról beszélek, Man Machine, Radioaktivität, TEE, stb), hogy magával szippantott. Életem legdrágább koncertjegye is a német mérnökökhöz köthető, a 2004 május 25.-ikén, Budapesten rendezett Kraftwerk koncert volt az eddigi csúcstartó.
A mai napon találtam egy felvételt talán az első koncertjükről, amikor még Krautrock -ot nyomtak, a németek kísérletezős space rock-ját. Az első bejegyzést evvel a felvétellel zárom is. :)
https://kiszene.blog.hu/api/trackback/id/tr9812925241